U-I-193/97
Natisni
Opravilna št.:
U-I-193/97
Datum odločitve:
16. 10. 1997
Objavljeno:
OdlUS VI, 133
ECLI:
ECLI:SI:USRS:1997:U.I.193.97
Akt:
Zakon o izvrševanju kazenskih sankcij (Uradni list SRS, št. 17/78 in kasnejši) (ZIKS), 2. odst. 145. čl.
Izrek:
Zahteva za začetek postopka za oceno ustavnosti drugega odstavka 145. člena Zakona o izvrševanju kazenskih sankcij se zavrže.
Evidenčni stavek:
Ustavno sodišče zavrže zahtevo lokalne skupnosti za začetek postopka za oceno ustavnosti zakona, če v konkretni zadevi ni izpolnjen procesni pogoj ogroženosti pravic lokalne skupnosti.
Geslo:
Pravni interes kot procesni pogoj za začetek postopka pred Ustavnim sodiščem na podlagi zahteve (ogroženost pravic lokalne skupnosti).
Lokalna samouprava.
Lokalna skupnost kot vlagatelj pred Ustavnim sodiščem, ogroženost pravic lokalne skupnosti.
Lokalna, skupnost financiranje nalog.
Izvrševanje kazenskih sankcij, plačilo odškodnine.
Pravna podlaga:
Zakon o Ustavnem sodišču (ZUstS), 23., 25., 40. čl.
Opomba:
V obrazložitvi svoje odločitve se Ustavno sodišče sklicuje na svojo zadevo št. U-I-43/96 z dne 3. 7. 1997.
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Občinski svet Mestne občine Celje
Datum vloge:
22. 7. 1997
Vrsta odločitve:
sklep
Vrsta rešitve:
zavrženje
Dokument:
US18554
Dokument v PDF obliki:
U-I-193-97.pdf
116 KB
Prenesite datoteko
U-I-193/97-4
16.10.1997
S K L E P
Ustavno sodišče je v postopku za oceno ustavnosti, začetem z zahtevo Občinskega sveta Mestne občine Celje, ki ga zastopa predsednik Lojze Oset, katerega zastopa dr. Konrad Plauštajner, odvetnik v Celju, na seji dne 16. oktobra 1997
s k l e n i l o:
Zahteva za začetek postopka za oceno ustavnosti drugega odstavka 145. člena Zakona o izvrševanju kazenskih sankcij (Uradni list SRS, št. 17/78 in kasnejši) se zavrže.
O b r a z l o ž i t e v
1. Občinski svet Mestne občine Celje (v nadaljevanju MOC) je vložil zahtevo za začetek postopka za oceno ustavnosti drugega odstavka 145. člena Zakona o izvrševanju kazenskih sankcij (v nadaljevanju: ZIKS), na podlagi katerega so bili in so zoper vlagatelja vodeni sodni postopki, v katerih se razsoja, da je MOC kot naslednica bivše družbenopolitične skupnosti zavezana za plačilo odškodnine. Meni, da se lahko v skladu z Zakonom o financiranju občin (Uradni list RS, št. 80/94) glede na način in obseg zagotovljene porabe in drugih nalog občine na MOC vežejo le izdatki in poraba v zvezi z lokalno samoupravo in razvojem mesta, ne pa z nečim tretjim. Da naj bi občinam ostale le lokalne javne zadeve, jasno izhaja tudi iz sistema lokalne samouprave, v katerem je Republika Slovenija prevzela državne funkcije, ki so jih v prejšnjem komunalnem sistemu opravljale takratne občine kot podaljšek državne oblasti. Prenos obveznosti države na občine je tako nerazumljiv in le posledica dejstva, da ni prišlo do ustreznih finančnih in obveznostnih razmejitev. S tem naj bi bile zato kršene določbe 138., 139., 140. in 142. člena Ustave, saj naj bi bilo v okviru mestne občine ovirano uresničevanje lokalne samouprave, občini naj bi se nalagale obveznosti, ki izhajajo iz razveljavljenih kazenskih postopkov SFRJ in ki naj ne bi bile v pristojnosti lokalnih skupnosti ter onemogočalo financiranje nalog lokalne skupnosti. Glede na navedeno vlagatelj Ustavnemu sodišču predlaga razveljavitev izpodbijane določbe oziroma podredno sprejem ugotovitvene odločbe.
2. Ustavno sodišče je ustavnost izpodbijane določbe že ocenjevalo v zadevi št. U-I-43/96 (Uradni list RS, št. 45/97) in na seji dne 4.7.1997 odločilo, da drugi odstavek 145. člena ZIKS ni v neskladju z Ustavo, če se razlaga tako, da je po ustanovitvi občin kot samoupravnih lokalnih skupnosti zavezanec iz te določbe le Republika Slovenija. Na seji dne 16.10.1997 pa je v navedeni zadevi sprejelo dopolnilno odločbo, s katero je v skladu z drugim odstavkom 40. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) določilo način njenega izvrševanja. Odločba se izvrši tako, da v postopkih, ki so v teku, na mesto občine kot zavezanca vstopi Republika Slovenija, v primerih, v katerih obstoji izvršilni naslov, pa se šteje, da je obveznost plačila odškodnine prešla na Republiko Slovenijo.
3. Glede na navedeno, je Ustavno sodišče zahtevo MOC zavrglo, saj procesni pogoj ogroženosti pravic lokalne skupnosti, kot to zahteva sedma alinea prvega odstavka 23. člena ZUstS, ni izpolnjen.
4. Ustavno sodišče je sprejelo ta sklep na podlagi 25. člena ZUstS v sestavi: predsednik dr. Lovro Šturm in sodniki dr. Peter Jambrek, dr. Tone Jerovšek, mag. Matevž Krivic, dr. Janez Šinkovec, Franc Testen, dr. Lojze Ude in dr. Boštjan M. Zupančič. Sklep je sprejelo soglasno.
P r e d s e d n i k
dr. Lovro Šturm